RÅDETS BESLUTNING af 14. december 1998 om vedtagelse af et flerårigt program for teknologiske aktioner til fremme af ren og effektiv udnyttelse af fast brændsel (1998-2002) (1999/24/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet (1),

under henvisning til udtalelse fra Det Økonomiske og Sociale Udvalg (2),

under henvisning til udtalelse fra Regionsudvalget (3), og

ud fra følgende betragtninger:

(1) Der findes forekomster af fast brændsel i Fællesskabet, og de lettilgængelige, rigelige mængder stenkul fra forskellige kilder, der handles verden over, sikrer, at sådanne former for brændsel er og fortsat vil være en billig energikilde;

(2) større udbredelse af rene og effektive teknologier til udnyttelse af fast brændsel er med til at sikre en diversificering af de primære energiressourcer og en fornuftig afvejning af Fællesskabets energipolitiske mål;

(3) fast brændsel vil blive anvendt mere og mere på verdensplan både i de udviklede lande og i vækstlandene og vil således være med til at udsende forurenende stoffer og CO2; der må gøres en kraftig indsats for at nedbringe sådanne emissioner ved at fremme rene og effektive teknologier og anvende den bedste tilgængelige teknologi såvel i gamle som i nye anlæg, der fyrer med fast brændsel;

(4) fremstilling og levering af udstyr til ren udnyttelse af kul, brunkul og andre former for fast brændsel med henblik på anvendelse både inden for og uden for Fællesskabet kan være med til at sikre beskæftigelsen;

(5) Fællesskabets indsats på miljøområdet skal bidrage til at forbedre miljøkvaliteten og sikre en forsigtig og rationel udnyttelse af naturressourcerne, og begge disse mål fremmes gennem indførelse af rene teknologier til udnyttelse af kul;

(6) større anvendelse af mere effektive, rene teknologier til udnyttelse af fast brændsel kan bidrage markant til at reducere forurenende emissioner fra anvendelse af fossile brændsler på fællesskabsplan; anvendelsen af renere teknologier er således med til at virkeliggøre målene for Fællesskabets strategi til bekæmpelse af forsuring;

(7) mere effektive, rene teknologier til udnyttelse af fast brændsel vil bidrage til at reducere emissionerne af drivhusgasser og mindske faren for en global klimaændring; der bør derfor etableres et vidtrækkende samarbejde, hvis der skal opnås mærkbare resultater;

(8) det er ønskeligt, at rene teknologier fremmes i forbindelse med anlæg, hvor der fyres med fast brændsel, i såvel boliger og mindre kommercielle og industrielle virksomheder som i store elektricitetsværker;

(9) Kommissionen godkendte den 13. december 1995 hvidbogen »En energipolitik for Den Europæiske Union«, som opridser hovedlinjerne i Fællesskabets nye energipolitiske mål om sammenhæng og konvergens mellem medlemsstaternes politikker; i denne hvidbog fastslås det, at man ved at fremme nye rene teknologier til udnyttelse af fast brændsel kan sikre anvendelsen af mange forskellige brændselsformer, således at disse fortsat kan spille en væsentlig rolle i den samlede energibalance og fremstå som mere miljøvenlige;

(10) en øget anvendelse af rene teknologier til udnyttelse af fast brændsel rummer økonomiske fordele i form af beskæftigelsesmuligheder, idet Fællesskabets virksomheder får mulighed for at gøre sig gældende på verdensplan;

(11) for at opnå et renere miljø må der udvikles avancerede rene teknologier til udnyttelse af fast brændsel, så den bedste tilgængelige teknologi kan blive endnu bedre - til en overkommelig pris;

(12) visse lande, som forventes at blive medlem af Den Europæiske Union i de kommende år, er stærkt afhængige af at kunne producere og anvende fast brændsel for at kunne opfylde deres energibehov; disse lande vil skulle modernisere og forbedre deres energiteknologier for at kunne overholde EF-lovgivningen;

(13) en række medlemsstater har selv iværksat programmer for rene teknologier til udnyttelse af fast brændsel;

(14) sådanne programmer bør kunne koordineres indbyrdes og bør kunne koordineres med relevante EF-programmer;

(15) det er også vigtigt at fremme udnyttelsen af de teknologier, der er blevet udviklet via FTU-særprogrammet vedrørende ikke-nuklear energi;

(16) der bør derfor inden for det flerårige rammeprogram for aktioner inden for energisektoren (1998-2002), vedtaget ved beslutning 1999/21/EF, Euratom (4) fastlægges et særprogram for fremme af rene teknologier til udnyttelse af fast brændsel;

(17) for at sikre, at EF-støtten udnyttes effektivt og overlapning undgås, sørger Kommissionen for, at projekterne underkastes grundig forudgående bedømmelse; Kommissionen bør systematisk overvåge og evaluere fremskridtene i og resultaterne af de støttede projekter;

(18) aktioner i forbindelse med udnyttelse af fast brændsel kan omfatte projekter, der vedrører stenkul, brunkul, tørv, orimulsion, olieskifer og olieprodukters tunge fraktion; der kan ved gennemførelsen af sådanne projekter ligeledes tages hensyn til anvendelsen af rene forbrændingsteknologier på biomasse og affaldsbaseret brændsel i blandinger med fast brændsel;

(19) Europa-Parlamentet og Fællesskabets industri har givet udtryk for, at de er stærkt interesserede i en politisk linje, der går ud på at udvikle rene teknologier til udnyttelse af fast brændsel til anvendelse i Fællesskabet og andre steder i verden;

(20) det er politisk og økonomisk ønskeligt at åbne programmet for de associerede lande i Central- og Østeuropa, således som det er anført i konklusionerne fra Det Europæiske Råds møde i København den 21. og 22. juni 1993 og i Kommissionens meddelelse om dette emne i maj 1994; det bør også åbnes for Cypern;

(21) Det Europæiske Råd i Amsterdam den 16. og 17. juni 1997 understregede vigtigheden af forskning og teknologisk udvikling i forbindelse med fast brændsel og henstillede, at den forskning, som for øjeblikket finder sted på dette område i henhold til traktaten om oprettelse af Det Europæiske Kul- og Stålfællesskab, videreføres i en passende form efter EKSF-traktatens udløb i 2002;

(22) resultaterne af den forskning, der er blevet finansieret af Det Europæiske Kul- og Stålfællesskab, må overføres til industrien;

(23) foranstaltningerne til fremme af industrielt-strategisk samarbejde bør sigte på at tilskynde virksomhederne til at udveksle erfaringer om f.eks. opfyldelsen af miljøstandarder;

(24) foranstaltninger til fremme, demonstration og anvendelse af rene teknologier til udnyttelse af fast brændsel ud over hele Fællesskabet vil styrke Fællesskabets økonomiske og sociale samhørighed som omhandlet i traktatens artikel 130 A;

(25) der anføres i denne beslutning et finansielt referencegrundlag som omhandlet i punkt 2 i Europa-Parlamentets, Rådets og Kommissionens erklæring af 6. marts 1995 (5) for hele dette programs varighed, uden at dette berører budgetmyndighedens beføjelser i henhold til traktaten; der bør tages hensyn til, at der, medens programmet løber, vil blive forhandlet et nyt finansielt overslag;

(26) med henblik på vedtagelse af denne beslutning indeholder traktaten ingen anden hjemmel end artikel 235 -

VEDTAGET FØLGENDE BESLUTNING:

Artikel 1

1. Fællesskabet gennemfører for perioden 1998-2002, under det flerårige rammeprogram for aktioner inden for energisektoren, et særprogram til fremme af rene teknologier til udnyttelse af fast brændsel i det følgende benævnt Carnot-programmet.

2. Ud over de højt prioriterede mål, der er fastlagt i artikel 1, stk. 2, i beslutning 1999/21/EF, Euratom har programmet følgende mål:

- at fremme anvendelsen af rene og effektive teknologier i virksomheder, der anvender fast brændsel, med henblik på at begrænse emissioner fra sådan fyring, herunder CO2-emissionerne;

- at tilskynde til udvikling af avancerede teknologier til udnyttelse af fast brændsel for at opnå den bedste tilgængelige teknik til en overkommelig pris.

Artikel 2

Det finansielle referencegrundlag for gennemførelsen af dette program er på 3 mio. ECU. Af dette beløb er 1,2 mio. ECU for tidsrummet 1998 til 1999.

Det finansielle referencegrundlag for tidsrummet 2000 til 2002 vil blive revideret, hvis beløbet på 1,8 mio. ECU ikke passer med de finansielle overslag for det pågældende tidsrum.

De årlige bevillinger fastlægges af budgetmyndigheden inden for rammerne af de finansielle overslag.

Artikel 3

Som led i Carnot-programmet finansieres der to kategorier af foranstaltninger vedrørende rene teknologier til udnyttelse af fast brændsel:

a) foranstaltninger, som skal fremme et samarbejde til sikring af bedre markedsrelaterede og tekniske oplysninger om initiativer på medlemsstatsplan, på fællesskabsplan og på internationalt plan gennem udvikling af egnede kanaler til udveksling af oplysninger, fjernelse af hindringer og vurdering af gennemslagskraften af de forskellige foranstaltninger, der er omhandlet i denne artikel;

b) foranstaltninger, som skal fremme et strategisk samarbejde inden for industrien som f.eks. virksomhedsseminarer og andre seminarer, virksomhedsbesøg, undersøgelser, evalueringer og samordningsgrupper med det sigte at fremme den energiindustrielle anvendelse af rene teknologier til udnyttelse af fast brændsel f.eks. til kombineret produktion af varme og elektricitet. Dette omfatter også fremme af eksporten af rene europæiske teknologier til udnyttelse af fast brændsel.

Artikel 4

Fællesskabet dækker mellem 50 og 100 % af de samlede omkostninger i forbindelse med de foranstaltninger, der er omhandlet i artikel 3, litra a).

Fællesskabet dækker mellem 30 og 50 % af de samlede omkostninger i forbindelse med de foranstaltninger, der er omhandlet i artikel 3, litra b).

De resterende omkostninger i forbindelse med de foranstaltninger, der er omhandlet i artikel 3, kan dækkes via enten offentlige eller private midler eller en kombination af disse.

Artikel 5

Kommissionen fastlægger hvert år retningslinjer for de støtteforanstaltninger, der er omhandlet i artikel 3.

Kommissionen får hvert år forelagt en liste over de foranstaltninger, der foreslås iværksat i henhold til artikel 3, og de organer, der skal stå for iværksættelsen, hvorefter Kommissionen træffer afgørelse om omfanget af og betingelserne for EF-tilskud. Kommissionen indgår kontrakter om støtteforanstaltningerne med de på listen anførte organer.

Ved fastlæggelsen af disse retningslinjer og i forbindelse med afgørelsen om tilskud bistås Kommissionen af det udvalg, der er omhandlet i artikel 7.

Artikel 6

Kommissionen står for gennemførelsen af Carnot-programmet.

Kommissionen følger proceduren i artikel 7 ved gennemførelsen af de foranstaltninger, der er omhandlet i artikel 3.

Artikel 7

Kommissionen bistås under gennemførelsen af Carnot-programmet af det udvalg, der er omhandlet i artikel 4 i beslutning 1999/21/EF, Euratom.

Artikel 8

Gennemgang samt intern og ekstern vurdering af gennemførelsen af Carnot-programmet foretages i overensstemmelse med artikel 5 i beslutning 1999/21/EF, Euratom.

Artikel 9

Carnot-programmet er åbent for deltagelse af associerede lande i Central- og Østeuropa i overensstemmelse med de betingelser, herunder de finansielle bestemmelser, for deltagelse i EF-programmer, der er fastlagt i tillægsprotokollerne til associeringsaftalerne eller i selve associeringsaftalerne. Programmet er åbent for deltagelse af Cypern på grundlag af tillægsbevillinger efter de samme regler som dem, der gælder for EFTA/EØS-landene, og efter fremgangsmåder, som skal aftales med dette land.

Artikel 10

Denne beslutning er rettet til medlemsstaterne.

Udfærdiget i Bruxelles, den 14. december 1998.

På Rådets vegne

W. MOLTERER

Formand

(1) EFT C 328 af 26. 10. 1998.

(2) EFT C 214 af 10. 7. 1998, s. 44.

(3) EFT C 315 af 13. 10. 1998, s. 1.

(4) Se side 16 i denne Tidende.

(5) EFT C 102 af 4. 4. 1996, s. 4.